钦定古今图书集成/明伦汇编/氏族典/第623卷 > 《郑樵通志》 > 拓跋𫖮
## 钦定古今图书集成/明伦汇编/氏族典/第623卷 > 《郑樵通志》 > 拓跋𫖮

按《魏书陈留王传》：“陈留王虔兄𫖮，严重少言，太祖常
敬之。雅有谋策，从平中山，以功赐爵蒲城侯、平卢太
守，特见宠厚，给鼓吹羽仪，礼同岳牧。莅政以威信著
称。居官七年，乃以元易干代𫖮为郡。时易干子万言
得宠于太祖，易干恃其子，轻忽于𫖮，不告其状。轻骑
卒至，排𫖮坠床，而据𫖮坐。𫖮不知代己，谓以罪见捕。”
既而知之，耻其侮慢，谓易干曰：“我更满被代，常也，汝
无礼见辱，岂可容哉！”遂搏而杀之。以状具闻，太祖壮
之，万言累以诉请，乃诏𫖮输赎。𫖮乃自请罪，太祖赦
之，复免其赎，病卒。